MEGHÍVÓ

AZ ÁLLAMELMÉLET ALAPKÉRDÉSEI XI.

Regionális-nemzeti identitásképződés és az állam

„Das Wichtigste ist, daß man nicht aufhört zu fragen.” (A legfontosabb az, hogy ne hagyjunk fel a kérdezéssel.)

Albert Einstein

A Nemzeti Közszolgálati Egyetem Államtudományi és Nemzetközi Tanulmányok Karának Kormányzástani és Közpolitikai Tanszéke és az ELTE Bölcsészettudomány i Kar Filozófia Intézete – az állam- és kormányzáselméleti alapkutatás, illetve a filozófiai (hermeneutikai-fenomenológiai) identitás-kutatás keretében – külső kutatók bevonásával, *Regionális-nemzeti identitásképződés és az állam* címmel, könyvbemutatóval egybekötött tudományos konferenciát szervez, amelyre tisztelettel meghívjuk. A konferencia irányadó problémafelvetését, a vita kiindulópontját, közös kritikai vizsgálatra ajánlott tematikáját Olay Csaba *Regionális és nemzeti identitás. Egy hermeneutikai megközelítés*  címmel a L’Harmattan Kiadó gondozásában megjelent könyve szolgáltatja. A kötet bemutatásának és nyilvános megvitatásának célja az identitásképződés személyes, kollektív, regionális, nemzeti-állami szintjeinek, e szintek integrációs hatóképességének, jelentőségének, kapcsolódásainak a kritikai tisztázása, a kapcsolódások formaváltozatainak leírása. A szervezők feltevése és szándéka szerint az identitásképződés filozófiai és szaktudományi nézőpontú vizsgálata fontos adalékkal szolgálhat a versengő civilizációk vagy a nagytérrendekbe szerveződő államok harcában újraformálódó világrendről folytatott vitákhoz, inspirálja az identitásképződéssel kapcsolatos filozófiai-államelméleti kutatásokat, elmélyíti a tudományágak együttműködését.

*A rendezvény időpontja:* 2024. május 7. 14:00 – 18:30

*A rendezvény helyszíne:* Nemzeti Közszolgálati Egyetem,1083 Budapest, Ludovika tér 2.

 (Ludovika Szárnyépület, John Lukacs társalgó)

 *A rendezvény szervezője:* NKE ÁNTK Kormányzástani és Közpolitikai Tanszék

# PROGRAM

14:00 – 14:10 *Deli Gergő* (rektor): Köszöntő

14:10 – 14:30  *Cs. Kiss Lajos*: A modern állam identitása

14:30 – 14:50 *Kiss Lajos András*: Változatok a kollektív identitásra – etnopluralizmus versus

 multikulturalizmus

14:50 – 15:10 *Hörcher Ferenc*:Lokalitás és felelősség a konzervatív politikai gondolkodásban

15.10 – 15.30 *Karácsony András*: Otthonosság és idegenség az identitásban

15.30 – 16.00 Kávészünet

16.00 – 16.20 *Pék László*: A nemzeti identitás szűkebb és tágabb aspektusai

16:20 – 16:40 *Schwendtner Tibor*: Nemzeti identitás mint passzív és aktív szintézis

16:40 – 17:00 *Gazsó Dániel*: Nemzeti hovatartozás és az anyaországi felelősségvállalás

 kérdése a 21. században

17:00 – 17:20 *Nemes László*: Identitásképződés mint fejlődéslélektani és filozófiai probléma

17:20 – 17:40 *Olay Csaba*: Reflexiók

17:40 – 18:10 Vita

18:10 – 18:30 *Kaiser Tamás*: Összegzés – tanulságok

# SZINOPSZISOK

A kétpólusú világrendszer megszűnését követően sokan úgy vélték, hogy a felgyorsuló globalizációs folyamatok a nemzetállamok és a nacionalizmus korának végét eredményezik. Kérdéses azonban, hogy e folyamatok összessége egy homogén, transznacionális világot hoz-e majd létre, melyben az államhatalom és a kormányok nemzeti törekvései jelentéktelenné válnak. A tapasztalat inkább azt mutatja, hogy a nemzeti identitás és a nemzetépítés mind a mai napig az önmeghatározás és a világrend konstrukciójának alapját képezik. Ez persze nem azt jelenti, hogy a nemzeti törekvések ugyanolyan formában vannak jelen most, mint a modern nemzetállamok kialakulásának kezdeti időszakában. A nacionalizmusok – csakúgy, mint más ideológiák, populáris kultúrák és politikai hitvallások – változás alatt állnak: folyamatosan igazodnak az új társadalmi, politikai, gazdasági és kulturális feltételekhez. A kérdés tehát nem az, hogy a nemzetállamok korának végét éljük-e vagy sem, hanem az, hogy a globalizáció folyamatai miként alakítják a nacionalizmus alapideáit – a nemzeti identitás, a nemzeti önrendelkezés és a nemzeti egység eszméit –, és hogy azoknak milyen hatásai vannak a nemzeti hovatartozás hétköznapi megnyilvánulásaira, valamint a kormányok nemzeti törekvéseire. E tekintetben a nemzeti kérdés, azaz a nemzet elképzelt és az állam területi határainak egybe nem eséséből fakadó problématerület, valamint az ahhoz szorosan kötődő anyaországi felelősségvállalás eszméje kulcsfontosságú. Az egyre nagyobb prioritással bíró nemzetpolitikák a kormányok újfajta, XXI. századi, globális méreteket öltő nemzeti törekvéseinek legszembetűnőbb megnyilvánulásai. Előadásomban az anyaországi aktivitás különböző vetületeit vizsgálom meg,  különös tekintettel a kelet-közép-európai, és azon belül is a magyarországi gyakorlatokra. (Gazsó Dániel)

Megtisztelő megjelenésére feltétlenül számítunk:

*Dr. habil. Kaiser Tamás*

tanszékvezető (NKE ÁNTK Kormányzástani és Közpolitikai Tanszék)

*Dr. Cs. Kiss Lajos*

egyetemi tanár, kutatóprofesszor(NKE ÁNTK Kormányzástani és Közpolitikai Tanszék)

*Pék László* ELTEFilozófiai Intézet doktorandusza

*Dr. Kevevári István*

adjunktus (NKE ÁNTK Állam- és Jogtörténeti Tanszék)